               EURÓPSKA KOMISIA
            V Bruseli4. 10. 2018
            COM(2018) 667 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Európskeho fondu na prispôsobenie sa globalizácii na základežiadosti Grécka – EGF/2018/003 EL/Attica publishing

               DÔVODOVÁ SPRÁVA

               KONTEXT NÁVRHU

               1.Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006 (ďalej len „nariadenie o EGF“)
                  1
               .

               2.Grécko podalo 22. mája 2018 žiadosť EGF/2018/003 EL/Attica publishing o finančný príspevok z fondu EGF v dôsledku prepúšťania
                  2
                v odvetví ekonomickej činnosti zaradenom do divízie 58 klasifikácie NACE Rev 2 (nakladateľské činnosti) v gréckom regióne Aττική (Atika) (EL30) úrovne NUTS 2.

               3.Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

               ZHRNUTIE ŽIADOSTI

                        Žiadosť o príspevok z EGF

                        EGF/2018/003 EL/Attica publishing

                        Členský štát

                        Grécko

                        Dotknutý(-é) región(-y) (úroveň NUTS
                           3
                         2)

                        Aττική (Atika) (EL30)

                        Dátum podania žiadosti

                        22. mája 2018

                        Dátum potvrdenia prijatia žiadosti

                        22. mája 2018

                        Dátum žiadosti o dodatočné informácie

                        1. augusta 2018

                        Termín na poskytnutie dodatočných informácií

                        12. septembra 2018

                        Termín na dokončenie posúdenia

                        24. októbra 2018

                        Kritérium zásahu

                        Článok 4 ods. 1 písm. b) nariadenia o EGF

                        Počet dotknutých podnikov

                        3

                        Odvetvie(-a) ekonomickej činnosti

                        (divízia NACE Rev. 2)
                           4

                        divízia 58 (nakladateľské činnosti)

                        Referenčné obdobie (deväť mesiacov):

                        29. mája 2017 – 28. februára 2018

                        Celkový počet prepustených pracovníkov

                        550

                        Celkový počet oprávnených prijímateľov

                        550

                        Celkový počet dotknutých prijímateľov

                        550

                        Rozpočet na personalizované služby (v EUR)

                        3 697 500

                        Rozpočet na využívanie EGF
                           5
                         (v EUR)

                        150 000

                        Celkový rozpočet (v EUR)

                        3 847 500

                        Príspevok z EGF (60 %) (v EUR)

                        2 308 500

               POSÚDENIE ŽIADOSTI

               Postup

               4.Grécko podalo žiadosť EGF/2018/003 EL/Attica publishing 22. mája 2018, t. j. do 12 týždňov odo dňa, keď boli splnené kritériá zásahu stanovené v článku 4 nariadenia o EGF. Komisia potvrdila prijatie žiadosti v ten istý deň a 1. augusta 2018, t. j. do dvoch týždňov odo dňa, keď Komisia dostala preklad žiadosti, požiadala Grécko o dodatočné informácie. Tieto dodatočné informácie boli poskytnuté 1. augusta 2018, t. j. do šiestich týždňov od podania žiadosti. Lehota 12 týždňov od prijatia úplnej žiadosti, v ktorej by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 24. októbra 2018.

               Oprávnenosť žiadosti

               Kritériá zásahu

               5.Grécko predložilo žiadosť na základe kritérií zásahu uvedených v článku 4 ods. 1 písm. b) nariadenia o EGF, podľa ktorého je potrebných aspoň 500 pracovníkov, ktorí boli prepustení v referenčnom období deviatich mesiacov v podnikoch, ktoré fungujú v rovnakom odvetví ekonomickej činnosti vymedzenom ako divízia klasifikácie NACE Rev. 2 a nachádzajú sa v jednom regióne alebo v dvoch susediacich regiónoch úrovne NUTS 2 v členskom štáte. V odvetví ekonomickej činnosti zaradenom do divízie 58 (nakladateľské činnosti) klasifikácie NACE Rev. 2 bolo v regióne úrovne NUTS 2 Aττική (Atika) (EL30) prepustených 550 pracovníkov.

               6.Referenčné obdobie deviatich mesiacov vzťahujúce sa na žiadosť trvalo od 29. mája 2017 do 28. februára 2018.

               Príslušné podniky a prijímatelia

               7.Podniky a počet prepustených pracovníkov počas referenčného obdobia:

                        Podniky

                        Počet prepustených pracovníkov počas referenčného obdobia

                        Lambrakis Press SA (DOL)

                        324

                        Ethnos Publications SA

                        185

                        Pegasus Magazines Publications

                        41

                        Celkový počet podnikov: 3

                        Celkový počet prepustených pracovníkov:

                        550

               Stanovenie počtu prepustených pracovníkov a prípadov ukončenia činnosti

               8.Všetky prípady prepustenia počas referenčného obdobia boli započítané od dátumu individuálnej výpovede zo strany zamestnávateľa, ktorou pracovníka prepúšťa alebo vypovedá jeho zmluvu.

               Oprávnení prijímatelia

               9.Celkový počet oprávnených prijímateľov je 550.

               Súvislosť medzi prepúšťaním a celosvetovou finančnou a hospodárskou krízou, ktorá je predmetom nariadenia (ES) č. 546/2009

               10.Grécko odôvodňuje súvislosť medzi prepúšťaním a celosvetovou finančnou a hospodárskou krízou, ktorá je predmetom nariadenia (ES) č. 546/2009, tým, že v rokoch 2008 – 2016 klesol reálny HDP na obyvateľa v Grécku o 25 % (z 22 600 EUR na 17 000 EUR) a nezamestnanosť vzrástla takmer o 16 percentuálnych bodov (zo 7,8 % na 23,6 %).

               HDP na obyvateľa v tisíckach eur
                  (2005 – 2016 v stálych cenách v roku 2010)

                        EÚ28

                        Grécko

               Zdroj: INE GSEE
                  6
                (grécky inštitút práce) na základe údajov v databáze AMECO
                  7
               .

               Celková miera nezamestnanosti (%)
               − Percentuálny podiel ekonomicky činného obyvateľstva−

                        EÚ28

                        Grécko

               Zdroj: Eurostat
                  8
               .

               11.S cieľom riešiť splácanie zahraničného dlhu grécka vláda od roku 2008 prijíma nepopulárne opatrenia, ako napríklad zvýšenie sadzieb daní, zjednodušenie verejných výdavkov a zníženie platov verejných zamestnancov. V snahe zvýšiť konkurencieschopnosť gréckeho hospodárstva sa znižovali aj mzdy v súkromnom sektore.

               12.V období od januára 2008 do januára 2018 došlo k nárastu minimálnej mzdy v členských štátoch EÚ. Pokles zákonnej minimálnej mzdy o 14 % bol zaznamenaný len v Grécku.

               Minimálne mzdy
                  (január 2008 a január 2018)

                        Minimálne mzdy (v EUR/mesiac)

                        Priemerná ročná miera zmeny (v %)

                        Bulharsko

                        Litva

                        Rumunsko

                        Lotyšsko

                        Maďarsko

                        Chorvátsko(*)

                        Česká republika

                        Slovensko

                        Estónsko

                        Poľsko

                        Portugalsko

                        Grécko

                        Malta

                        Slovinsko

                        Španielsko

                        Spojené kráľovstvo

                        Nemecko (*)

                        Francúzsko

                        Belgicko

                        Holandsko

                        Írsko

                        Luxembursko

                        skupina 1

                        skupina 2

                        skupina 3

                        Minimálne mzdy v januári 2008 (na stupnici vľavo).

                        Minimálne mzdy v januári 2018 (na stupnici vľavo).

                        Priemerná ročná miera zmeny od januára 2008 do januára 2018 (na stupnici vpravo).

                        Poznámka: V Dánsku, Taliansku, na Cypre, v Rakúsku, vo Fínsku a Švédsku neexistuje zákonná minimálna mzda.

                        (1) Údaje za júl 2008 namiesto januára 2008.

                        (2) Údaje za január 2008 a priemerná ročná miera zmeny nie sú dostupné.

                        Zdroj: Eurostat (kód online údajov: earn_mw_cur)

               13.Podľa výsledkov prieskumu pracovnej sily v 2. štvrťroku 2016 sa percentuálny podiel pracovníkov/zamestnancov s mesačným zárobkom menej ako 700 EUR zvýšil v rokoch 2009 – 2016 približne o 26 percentuálnych bodov (z 13,1 % na 38,8 %), zatiaľ čo počet pracovníkov/zamestnancov, ktorí zarábali viac než 700 EUR, klesol vo všetkých mzdových kategóriách
                  9
               .

               Vývoj miezd v gréckom súkromnom sektore
                  (2009 – 2016)

               (*) Nevedeli alebo neodpovedali.

               Zdroj: inštitút INE/GSEE na základe údajov úradu ELSTAT. Prieskum pracovnej sily (2. štvrťrok 2009 a 2. štvrťrok 2016)
                  10

               14.Príjem domácností v Grécku sa pre rast nezamestnanosti a pokles miezd od začiatku hospodárskej a finančnej krízy v roku 2008 znižoval. V dôsledku tohto zníženia sa okamžite zmenšila spotreba. Spotreba gréckych domácností v rokoch 2008 – 2013 neustále klesala a naďalej zostáva na nízkej úrovni. Domácnosti výrazne skresali všetky nepodstatné výdavky a obmedzili niektoré základné výdavky.

               Príjem a spotreba domácností v eurách
                  (Grécko, 4. štvrťrok 2008 – 2. štvrťrok 2016, stále ceny v roku 2010)

                        disponibilný príjem

                        spotreba

               Zdroj: inštitút INE GSEE
                  11
                na základe údajov Eurostatu.

               15.V období 2011 – 2017 v Grécku prudko klesol predaj dennej a periodickej tlače. Predaj novín sa prepadol zo 144 miliónov výtlačkov v roku 2011 na 57 miliónov v roku 2017 a predaj časopisov klesol zo 60 miliónov výtlačkov na 23 miliónov. Tento neustály pokles je dôsledkom hospodárskej a finančnej krízy, ktorej účinky naďalej ovplyvňujú grécke hospodárstvo (nižší príjem domácností, vysoká nezamestnanosť atď.), ako aj rýchleho digitálneho vývoja, ktorý transformuje vydavateľský sektor.

               Predaj dennej a periodickej tlače v rokoch 2012 – 2017
                  v % za každý rok postupne

                        2012

                        2013

                        2014

                        2015

                        2016

                        2017

                        Denná tlač
                           (noviny)

                        –18,9

                        –10,5

                        –8,9

                        –10,7

                        –15,9

                        –19,6

                        Periodická tlač
                           (časopisy)

                        –22

                        –15,0

                        –7,3

                        –19,8

                        –9,0

                        –15,4

               Zdroj: IBHS na základe prieskumu dennej a periodickej tlače v roku 2017, ktorý uskutočnil grécky štatistický úrad ELSTADT
                  12
               .

               16.Táto žiadosť nadväzuje na žiadosť EGF/2014/018 GR Attica publishing. Argumenty uvedené v tom čase zostávajú v platnosti.

               17.K dnešnému dátumu je sektor nakladateľských činností predmetom troch žiadostí o podporu z EGF, pričom všetky súvisia s celosvetovou finančnou a hospodárskou krízou
                  13
               .

               Udalosti, ktoré viedli k prepúšťaniu a ukončeniu činnosti

               18.Medzi udalosti, ktoré viedli k tomuto prepúšťaniu, patrí výrazné zníženie výdavkov na reklamu zo strany veľkých inzerentov, akými sú výrobcovia áut a banky, a pokles predaja dennej a periodickej tlače. Ich príčinou je hospodársky pokles. Pokles predaja súvisí aj s tým, že čitateľské publikum sa preorientovalo z printovej na elektronickú tlač nielen pre ľahký prístup k obsahu a jej okamžitý charakter, ale aj preto, že digitálna verzia novín je väčšinou bezplatná (64 % respondentov v tomto prieskume o „vplyve elektronických médií na zmenu postojov čitateľov“ súhlasilo, že informácie už nezískavajú z printovej tlače ako v minulosti, najmä pre jej cenu
                  14
               ).

               19.Vydavateľstvá narazili na veľké ťažkosti so životaschopnosťou, keďže sa im v období krízy zhoršil obrat. Počas dekády 2005 – 2014 klesol obrat vo vydavateľskom sektore o 56,4 %. V priebehu posledných troch rokov obrat naďalej klesal, a to o 14,3 % v roku 2015, 8,3 % v roku 2016 a 19,5 % v roku 2017, čo bolo prejavom poklesu príjmov z reklamy a príjmov z predaja. K ťažkostiam podnikov vo vydavateľskom sektore sa pridali ťažkosti s prístupom k úverom a chýbajúce peňažné toky ako vedľajší účinok recesie gréckeho hospodárstva, čo viedlo k pozastaveniu činností, predaju podnikov v aukciách a prepúšťaniu.

               Očakávané účinky prepúšťania na miestne, regionálne a celoštátne hospodárstvo a zamestnanosť

               20.K všetkým prípadom prepúšťania došlo v Atike. Očakávané účinky na tomto území súvisia s ťažkosťami pri opätovnom zamestnaní pracovníkov z dôvodu nedostatku pracovných miest a veľkého počtu uchádzačov o zamestnanie, najmä dlhodobo nezamestnaných.

               21.Miera nezamestnanosti v Grécku od roku 2014, keď dosiahla najvyššiu úroveň (27,2 %), síce klesá, v januári 2018 však stále presahovala 20 %
                  15
                a dlhodobá nezamestnanosť (> 12 mesiacov) predstavovala 55,2 % celkovej nezamestnanosti
                  16
               .

               22.Atika predstavuje 34,7 % celkovej nezamestnanosti Grécka a 36 % dlhodobej nezamestnanosti. Okrem toho žije v tomto regióne 57,4 % dlhodobo nezamestnaných uchádzačov (o dva percentuálne body viac než celoštátny priemer)
                  17
               .

               Dotknutí prijímatelia a navrhované opatrenia

               Dotknutí prijímatelia

               23.Očakáva sa, že sa na týchto opatreniach zúčastní všetkých 550 prepustených pracovníkov. Rozdelenie týchto pracovníkov podľa pohlavia, štátnej príslušnosti a vekových skupín:

                        Kategória

                        Počet
                           dotknutých prijímateľov

                        Pohlavie:

                        muži:

                        320

                        (58,18 %)

                        ženy:

                        230

                        (41,82 %)

                        Štátna príslušnosť:

                        občania EÚ:

                        549

                        (99,82 %)

                        osoby, ktoré nie sú občanmi EÚ:

                        1

                        (0,18 %)

                        Veková skupina:

                        15 – 24 rokov:

                        3

                        (0,55 %)

                        25 – 29 rokov:

                        6

                        (1,09 %)

                        30 – 54 rokov:

                        460

                        (83,63 %)

                        55 – 64 rokov:

                        80

                        (14,55 %)

                        viac ako 64 rokov:

                        1

                        (0,18 %)

               Oprávnenosť navrhovaných opatrení

               24.Personalizované služby, ktoré sa poskytnú prepusteným pracovníkom, pozostávajú z týchto opatrení:

               –Profesijné poradenstvo Toto sprievodné opatrenie bude ponúknuté všetkým účastníkom. Pozostáva z individuálnych sedení (okrem všeobecného informačného stretnutia, ktoré bude kolektívne) a má tieto fázy:

               1. Všeobecné informácie. V rámci tohto prvého opatrenia určeného pre všetkých pracovníkov budú poskytnuté základné informácie o projekte a možnostiach ako účastníkov.

               2. Prijatie a registrácia. Zahŕňa poskytnutie informácií o dostupných službách a programoch odbornej prípravy, ako aj o požiadavkách na zručnosti a odbornú prípravu.

               3. Osobný a profesijný doklad. Cieľom je pomôcť pracovníkom identifikovať ich silné a slabé stránky, príležitosti vo vzťahu k ich záujmom a vytvoriť pre nich realistický kariérny plán. Po týchto posúdeniach nasleduje vytvorenie osobného a profesijného dokladu, ktorý bude obsahovať individuálny projekt a akčný plán.

               4. Pomoc pri hľadaní pracovného miesta a kariérové poradenstvo. Zahŕňa: 1. odbornú prípravu v oblasti horizontálnych otázok, ako je rozvoj sociálnych zručností, prispôsobovanie sa novým situáciám a rozhodovanie; 2. pomoc pri hľadaní práce vrátane informácií o dostupných pracovných miestach, aktívneho vyhľadávania miestnych a regionálnych príležitostí na zamestnanie, spôsobov hľadania práce a odbornej prípravy v oblasti písania životopisov a sprievodných listov a prípravy na pracovný pohovor; 3. kariérové poradenstvo. Poradcovia poskytnú prepusteným pracovníkom poradenstvo v oblasti voľby povolania a navedú ich ku konkrétnym pracovným ponukám.

               5. Vedenie smerom k získaniu zamestnania. Poradcovia budú tiež pomáhať pracovníkom počas realizácie ich plánov odbornej prípravy a individuálnych plánov reintegrácie do zamestnania. Účastníkom, ktorí budú mať záujem o založenie podniku, bude v rámci tejto fázy poskytnutá všeobecná pomoc a poradenstvo v oblasti podnikania.

               6. Monitorovanie. Toto opatrenie zabezpečuje sledovanie pokroku účastníkov počas šiestich mesiacov od ukončenia vykonávania opatrení. Táto činnosť sa vykoná na náklady členského štátu.

               –Vzdelávanie, rekvalifikácia a odborná príprava. Toto opatrenie spočíva v poskytovaní kurzov odbornej prípravy, ktoré zodpovedajú existujúcim potrebám na pracovnom trhu a v oblastiach a sektoroch s dobrými vyhliadkami na rozvoj. Vzdelávaním sa vyhovie aj potrebám pracovníkov, ktoré sa zistili v rámci profesijného poradenstva. Budú poskytované dva druhy vzdelávania: programy odbornej prípravy (300 hodín každý program), ako aj špecializované kurzy ukončené certifikátom alebo licenciou a vzdelávacie programy. Plánovaná ponuka vzdelávania odráža vzdelávanie, o ktoré prejavili pracovníci v prípade Atika I
                  18
                väčší záujem, napríklad riadenie podniku, elektronický obchod (e-commerce), predaj, marketing a sociálne médiá, základné a pokročilé IT zručnosti, tvorba webových stránok, logistika. Konečná ponuka vzdelávania však bude zahŕňať výstup profesijného poradenstva.

               –Príspevok na založenie podniku. Pracovníci, ktorí začnú podnikať, dostanú príspevok na úhradu nákladov na založenie podniku do výšky 15 000 EUR. Jednou z najväčších ťažkostí, ktorým podnikatelia v Grécku čelia pri zakladaní podniku, je prístup k financovaniu. Banky zamietajú väčšinu žiadostí o úver z dôvodu nedostatku peňažných prostriedkov. Cieľom tohto opatrenia je podporiť podnikanie prostredníctvom tejto finančnej podpory.

               –Príspevky na hľadanie zamestnania a odbornú prípravu. Na pokrytie nákladov vynaložených v súvislosti s účasťou na aktivitách profesijného poradenstva získajú prijímatelia 40 EUR za každý deň účasti. Počas odbornej prípravy bude tento príspevok 3,33 EUR na hodinu.

               –Stimuly na prijatie do zamestnania. Táto platba zvýhodňuje prepustených pracovníkov tým, že uľahčuje ich opätovné zamestnanie v inom podniku. Podnik, ktorý pracovníka zamestná, bude počas maximálne šiestich mesiacov dostávať 650 EUR mesačne, avšak pod podmienkou, že najmenej počas ďalších šiestich mesiacov po skončení vyplácania stimulu tohto pracovníka neprepustí.

               25.Opísané navrhované opatrenia predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Týmito opatreniami sa nenahrádzajú pasívne opatrenia sociálnej ochrany.

               26.Grécko poskytlo požadované informácie o opatreniach, ktoré sú pre príslušný podnik povinné podľa vnútroštátneho práva alebo kolektívnych zmlúv. Potvrdili, že finančným príspevkom z EGF nenahrádza žiadne z týchto opatrení.

               Odhadovaný rozpočet

               27.Odhadované celkové náklady predstavujú 3 847 500 EUR, z čoho 3 697 500 EUR tvoria výdavky na personalizované služby a 150 000 EUR tvoria výdavky na činnosti súvisiace s prípravou, riadením, informovaním a propagáciou, kontrolou a podávaním správ.

               28.Celková výška finančného príspevku požadovaného z fondu EGF je 2 308 500 EUR (60 % celkových nákladov).

                        Opatrenia

                        Odhadovaný počet účastníkov

                        Odhadované náklady na účastníka
                        (v EUR)

                        Odhadované celkové náklady

                        (v EUR)
                           19

                        Personalizované služby (opatrenia podľa článku 7 ods. 1 písm. a) a c) nariadenia o EGF)

                        Profesijné poradenstvo
                           (Επαγγελματική συμβουλευτική)

                        550

                        1 250

                        687 500

                        Vzdelávanie, rekvalifikácia a odborná príprava
                           (Επαγγελματική Κατάρτιση, Εξειδικευμένη κατάρτιση)

                        550

                        1 573

                        865 000

                        Príspevok na založenie podniku
                           (Συνεισφορά για σύσταση επιχείρησης)

                        60

                        15 000

                        900 000

                        Medzisúčet (a):

                        Percentuálny podiel balíka personalizovaných služieb

                        –

                        2 452 500

                        (66,33 %)

                        Príspevky a stimuly (opatrenia podľa článku 7 ods. 1 písm. b) nariadenia o EGF)

                        Príspevok na hľadanie zamestnania

                        550

                        1 000

                        550 000

                        Príspevok na odbornú prípravu

                        500

                        1 000

                        500 000

                        Stimuly na prijatie do zamestnania
                           (Επιδότηση θέσεων εργασίας)

                        50

                        3 900

                        195 000

                        Medzisúčet (b):

                        Percentuálny podiel balíka personalizovaných služieb:

                        –

                        1 245 000

                        (33,67 %)

                         Opatrenia podľa článku 7 ods. 4 nariadenia o EGF

                        1. Prípravné činnosti

                        –

                        10 000

                        2. Riadenie

                        –

                        80 000

                        3. Informovanosť a propagácia

                        –

                        30 000

                        4. Kontrola a podávanie správ

                        –

                        30 000

                        Medzisúčet (c):

                        Percentuálny podiel celkových nákladov:

                        –

                        150 000

                        (3,90 %)

                        Celkové náklady (a + b + c):

                        –

                        3 847 500

                        Príspevok z EGF (60 % celkových nákladov)

                        –

                        2 308 500

               29.Náklady na opatrenia uvedené v predchádzajúcej tabuľke ako opatrenia podľa článku 7 ods. 1 písm. b) nariadenia o EGF neprekračujú 35 % celkových nákladov na koordinovaný balík personalizovaných služieb. Grécke orgány potvrdili, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním práce alebo s odbornou prípravou.

               30.Grécke orgány potvrdili, že investičné náklady na samostatnú zárobkovú činnosť, založenie podniku a prevzatie zamestnancov nepresiahnu 15 000 EUR na prijímateľa.

               Obdobie oprávnenosti výdavkov

               31.Grécko začalo poskytovať personalizované služby dotknutým prijímateľom 22. augusta 2018. Výdavky na opatrenia budú teda oprávnené na získanie finančného príspevku z EGF od 22. augusta 2018 do 22. augusta 2020.

               32.Grécku začali vznikať administratívne výdavky na využívanie EGF 22. júna 2018. Výdavky na činnosti súvisiace s prípravou, riadením, informovanosťou a propagáciou, kontrolou a podávaním správ sú preto oprávnené na finančný príspevok z EGF od 22. júna 2018 do 22. februára 2021.

               Komplementarita s opatreniami financovanými z vnútroštátnych prostriedkov alebo prostriedkov Únie

               33.Zdrojom vnútroštátneho predbežného financovania alebo spolufinancovania je národný verejný investičný program gréckeho ministerstva hospodárstva a rozvoja.

               34.Grécko potvrdilo, že vyššie uvedené opatrenia, na ktoré sa prispieva finančnými prostriedkami z EGF, nebudú financované z iných finančných nástrojov Únie.

               Postupy konzultácií s dotknutými prijímateľmi alebo ich zástupcami, alebo sociálnymi partnermi, ako aj miestnymi a regionálnymi orgánmi

               35.Grécko uviedlo, že o koordinovanom balíku personalizovaných služieb diskutovali 11. mája 2018 zástupcovia Únie novinárov aténskych denníkov (ΕΣΗΕΑ), Združenia pracovníkov aténskych denných publikácií (ΕΠΗΕΑ) a ministerstva práce.

               Systémy riadenia a kontroly

               36.Žiadosť obsahuje opis systému riadenia a kontroly, v ktorom sú špecifikované povinnosti zapojených subjektov. Grécko oznámilo Komisii, že finančný príspevok sa bude riadiť a kontrolovať takto:

               –NSRR
                  20
               , výkonné riaditeľstvo ministerstva práce, sociálneho zabezpečenia a sociálnej solidarity budú vystupovať ako riadiaci orgán,

               –EDEL (výbor pre finančný audit) ako orgán auditu a

               –osobitná služba pre certifikáciu a overovanie spolufinancovaných programov ministerstva hospodárstva, infraštruktúry, cestovného ruchu a námorníctva ako certifikačný orgán.

               Záväzky poskytnuté zo strany dotknutého členského štátu

               37.Grécko poskytlo všetky potrebné uistenia, že:

               –pri prístupe k navrhovaným opatreniam a ich vykonávaniu sa budú dodržiavať zásady rovnakého zaobchádzania a nediskriminácie,

               –boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

               –prepúšťajúce podniky si v prípadoch, keď po prepúšťaní pokračujú v činnosti, splnili svoje právne povinnosti, ktorými sa upravuje prepúšťanie, a primerane zabezpečili svojich pracovníkov,

               –navrhované opatrenia nezískajú finančnú podporu z iných fondov ani finančných nástrojov Únie a zabráni sa prípadnému dvojitému financovaniu,

               –navrhovanými opatreniami sa budú dopĺňať opatrenia financované zo štrukturálnych fondov,

               –finančný príspevok z EGF bude v súlade s procesnými a hmotnoprávnymi pravidlami Únie týkajúcimi sa štátnej pomoci.

               VPLYV NA ROZPOČET

               Návrh rozpočtu

               38.Ako sa stanovuje v článku 12 nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  21
               , EGF nesmie prekročiť maximálnu ročnú sumu 150 miliónov EUR (v cenách z roku 2011).

               39.Po preskúmaní žiadosti vzhľadom na podmienky stanovené v článku 13 ods. 1 nariadenia o EGF a s ohľadom na počet dotknutých prijímateľov, navrhované opatrenia a odhadované náklady navrhuje Komisia mobilizovať z fondu EGF sumu 2 308 500 EUR, ktorá predstavuje 60 % celkových nákladov na navrhované opatrenia, s cieľom poskytnúť finančný príspevok v súvislosti so žiadosťou.

               40.Ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  22
               , navrhované rozhodnutie o mobilizácii prostriedkov EGF prijmú spoločne Európsky parlament a Rada.

               Súvisiace akty

               41.Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 2 308 500 EUR do príslušného rozpočtového riadku.

               42.Zároveň s prijatím tohto návrhu rozhodnutia o mobilizácii EGF Komisia prijme prostredníctvom vykonávacieho aktu rozhodnutie o finančnom príspevku, ktoré nadobudne účinnosť v deň, keď Európsky parlament a Rada prijmú navrhované rozhodnutie o mobilizácii EGF.

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Európskeho fondu na prispôsobenie sa globalizácii na základe
                  žiadosti Grécka – EGF/2018/003 EL/Attica publishing

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  23
               , a najmä na jeho článok 15 ods. 4,

               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  24
               , a najmä na jej bod 13,

               so zreteľom na návrh Európskej komisie,

               keďže:

               (1)Cieľom Európskeho fondu na prispôsobenie sa globalizácii (ďalej len „EGF“) je poskytovať podporu pracovníkom, ktorí boli prepustení, a samostatne zárobkovo činným osobám, ktorých činnosť skončila z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy či z dôvodu novej celosvetovej finančnej a hospodárskej krízy, a pomôcť im pri opätovnom začlenení do trhu práce.

               (2)Ako sa stanovuje v článku 12 nariadenia Rady (EÚ, Euratom) č. 1311/2013
                  25
               , EGF nesmie prekročiť maximálnu ročnú sumu 150 miliónov EUR (v cenách z roku 2011).

               (3)Grécko predložilo 22. mája 2018 žiadosť o mobilizáciu prostriedkov EGF v súvislosti s prepúšťaním v odvetví ekonomickej činnosti zaradenom do divízie 58 (nakladateľské činnosti) štatistickej klasifikácie ekonomických činností v Európskom spoločenstve („NACE“) Rev. 2 v gréckom regióne nomenklatúry územných jednotiek pre štatistické účely („NUTS“)
                  26
                úrovne 2 Aττική (Atika) (EL30). Žiadosť bola doplnená o dodatočné informácie v súlade s článkom 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

               (4)Preto by sa v súvislosti so žiadosťou predloženou Gréckom mal mobilizovať EGF s cieľom poskytnúť finančný príspevok vo výške 2 308 500 EUR.

               (5)S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Únie na rozpočtový rok 2018 sa mobilizujú prostriedky z Európskeho fondu na prispôsobenie sa globalizácii s cieľom poskytnúť sumu 2 308 500 EUR vo forme viazaných a platobných rozpočtových prostriedkov.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od [dátum jeho prijatia]*.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Ú. v. EÚ L 347, 20.12.2013, s. 855.

                     (2)

                        V zmysle článku 3 nariadenia o EGF.

                     (3)

                        Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).

                     (4)

                        Ú. v. EÚ L 393, 30.12.2006, s. 1.

                     (5)

                        V súlade s článkom 7 ods. 4 nariadenia (EÚ) č. 1309/2013.

                     (6)

                  Zdroj: inštitút INE/GSEE. Hospodárstvo a zamestnanosť v Grécku. Výročná správa za rok 2017.

                     (7)

                        AMECO je ročná makroekonomická databáza Generálneho riaditeľstva Európskej komisie pre hospodárske a finančné záležitosti.

                     (8)

                  http://ec.europa.eu/eurostat/tgm/table.do?tab=table&init=1&plugin=1&language=en&pcode=tps00203

                     (9)

                  Zdroj: inštitút INE/GSEE. Hospodárstvo a zamestnanosť v Grécku. Výročná správa za rok 2017.

                     (10)

                        Tamže.

                     (11)

                        Tamže.

                     (12)

                  https://www.ibhs.gr/joomla-pages/joomla-content/list-all-categories/23-news/arthrography/172-newspapers-magazines.

                     (13)

                        EGF/2009/024 NL Noord Holland a Zuid Holland publishing, KOM(2010) 532.
                     EGF/2014/018 GR Attica publishing, COM(2015) 040 a súčasná žiadosť.

                     (14)

                  Vplyv elektronických médií na meniace sa postoje čitateľského publika k printovej tlači. Karamanlis Michalis, Atény, september 2016.

                     (15)

                        Zdroj: ELSTAT,
                  tlačová správa z 12. apríla 2018
                  .

                     (16)

                        Zdroj: OAED.
                  Uchádzači o zamestnanie zaevidovaní na gréckom úrade práce OAED, január 2018.

                     (17)

                        Tamže.

                     (18)

                        EGF/2014/018 GR Attica publishing, COM(2015) 040.

                     (19)

                        Z dôvodu zaokrúhľovania celková suma nepredstavuje presný súčet jednotlivých položiek.

                     (20)

                        Národný strategický referenčný rámec (NSRR).

                     (21)

                        Ú. v. EÚ L 347, 20.12.2013, s. 884.

                     (22)

                        Ú. v. EÚ C 373, 20.12.2013, s. 1.

                     (23)

                        Ú. v. EÚ L 347, 20.12.2013, s. 855.

                     (24)

                        Ú. v. EÚ C 373, 20.12.2013, s. 1.

                     (25)

                        Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).

                     (26)

                        Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).


               EURÓPSKA KOMISIA
            V Bruseli7. 12. 2018
            COM(2018) 799 final
            2018/0410(NLE)
            Návrh
            ROZHODNUTIE RADY
            o podpise dohody o štatúte medzi Európskou úniou a Srbskou republikou týkajúcej sa činností vykonávaných Európskou agentúrou pre pohraničnú a pobrežnú stráž v Srbskej republike v mene Únie

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               V článku 54 ods. 3 nariadenia Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži
                  1
                sa stanovuje, že Európska agentúra pre pohraničnú a pobrežnú stráž môže koordinovať operačnú spoluprácu medzi členskými štátmi a tretími krajinami v oblasti riadenia vonkajších hraníc. V tejto súvislosti môže vykonávať činnosti na vonkajších hraniciach s účasťou jedného alebo viacerých členských štátov a tretej krajiny susediacej aspoň s jedným z týchto členských štátov so súhlasom tejto susediacej krajiny, a to aj na území tejto tretej krajiny.

               V článku 54 ods. 4 nariadenia (EÚ) 2016/1624 sa stanovuje, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte. Dohoda o štatúte sa vzťahuje na všetky aspekty potrebné na vykonávanie činností. Stanoví sa v nej najmä rozsah operácie, občianskoprávna a trestná zodpovednosť a úlohy a právomoci členov tímov. Dohodou o štatúte sa zabezpečí úplné dodržiavanie základných práv počas týchto operácií.

               Na základe smerníc na rokovania, ktoré prijala Rada, rokovala Európska komisia so Srbskou republikou o dohode o činnostiach vykonávaných Európskou agentúrou pre pohraničnú a pobrežnú stráž v Srbskej republike (ďalej len „dohoda o štatúte“) s cieľom vytvoriť právny rámec, ktorý umožní v prípade, že bude potrebná rýchla reakcia, okamžite konať prostredníctvom vypracovania operačných plánov. Zatiaľ čo sú migračné toky v regióne podstatne nižšie ako v rokoch 2015 a 2016, siete organizovanej trestnej činnosti rýchlo prispôsobujú novým okolnostiam svoje trasy a metódy, prostredníctvom ktorých obchodujú s neregulárnymi migrantmi. Po uzavretí dohody o štatúte budú mať zodpovedné orgány Srbskej republiky a členských štátov EÚ koordinované Európskou agentúrou pre pohraničnú a pobrežnú stráž oveľa lepšiu pozíciu na rýchlu reakciu pri takomto možnom vývoji.

               Priložený návrh rozhodnutia Rady predstavuje právny nástroj na podpísanie dohody o štatúte medzi Európskou úniou a Srbskou republikou.

               Komisia získala 21. februára 2017 povolenie Rady na začatie rokovaní so Srbskou republikou o dohode o štatúte, ktorá sa týka činností vykonávaných Európskou agentúrou pre pohraničnú a pobrežnú stráž v Srbskej republike.

               Rokovania o dohode o štatúte sa začali 7. apríla 2017 a druhé kolo sa konalo 11. mája 2017. Konečná dohoda bola uzavretá 3. augusta 2018. Dohodu o štatúte parafovali komisár pre migráciu, vnútorné záležitosti a občianstvo D. Avramopoulos a minister vnútra Srbskej republiky N. Stefanović 20. septembra 2018 v Belehrade.

               Komisia sa domnieva, že ciele stanovené Radou v jej smerniciach na rokovania boli dosiahnuté a návrh dohody o štatúte je pre Úniu prijateľný.

               Členské štáty boli informované a uskutočnili sa s nimi konzultácie v príslušnej pracovnej skupine Rady.

               •Súlad s existujúcimi ustanoveniami v tejto oblasti politiky

               V súčasnosti má uzavreté dvojstranné dohody so Srbskou republikou šestnásť členských štátov: tieto dohody zahŕňajú sériu spoločných opatrení, ako sú hraničné kontroly, dozor, hliadkovanie, návrat atď. Takisto je už v platnosti dohoda o pracovných podmienkach medzi ministerstvom vnútra Srbskej republiky a Európskou agentúrou pre pohraničnú a pobrežnú stráž, ktorá zahŕňa najmä pravidelnú účasť zástupcov hraničnej polície Srbska na koordinovaných spoločných operáciách Európskej agentúry pre pohraničnú a pobrežnú stráž v úlohe pozorovateľov na území členských štátov po dohode s hostiteľským členským štátom.

               •Súlad s ostatnými politikami Únie

               Európska migračná agenda
                  2
                je založená na štyroch pilieroch. Jedným z nich je riadenie hraníc: to zahŕňa lepšie riadenie vonkajších hraníc EÚ, najmä prostredníctvom solidarity s tými členskými štátmi, ktoré sa nachádzajú na vonkajších hraniciach, ako aj zefektívnenie prekračovania hraníc. Posilnená kontrola hraníc Srbskej republiky bude mať pozitívny vplyv aj na vonkajšie hranice EÚ, najmä na vonkajšie hranice Bulharska, Chorvátska, Maďarska a Rumunska, a na hranice Srbskej republiky. Ďalšie posilnenie bezpečnosti na vonkajších hraniciach je tiež v súlade s Európskym programom v oblasti bezpečnosti
                  3
               .

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto návrhu rozhodnutia Rady je článok 77 ods. 2 písm. b) a d) a článok 79 ods. 2 písm. c) ZFEÚ v spojení s článkom 218 ods. 5 ZFEÚ.

               Uzavretie dohody o štatúte Európskou úniou sa výslovne stanovuje v článku 54 ods. 4 nariadenia (EÚ) 2016/1624, v ktorom sa uvádza, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte.

               Podľa článku 3 ods. 2 ZFEÚ má Únia výlučnú právomoc uzavrieť medzinárodnú dohodu, ak je jej uzatvorenie ustanovené v legislatívnom akte Únie. V článku 54 ods. 4 nariadenia (EÚ) 2016/1624 sa stanovuje uzatvorenie dohody o štatúte medzi Európskou úniou a dotknutou treťou krajinou. Priložená dohoda so Srbskou republikou preto patrí do výlučnej právomoci Európskej únie.

               •Subsidiarita (v prípade inej ako výlučnej právomoci)

                  Neuplatňuje sa.

               •Proporcionalita

               Keďže siete organizovanej trestnej činnosti rýchlo prispôsobujú novým okolnostiam svoje trasy a metódy, prostredníctvom ktorých obchodujú s neregulárnymi migrantmi, je potrebné, aby sa EÚ zapojila do zlepšovania kontrol na hraniciach Srbskej republiky. Uzavretie dohody o štatúte je nevyhnutné na to, aby sa zabezpečila rýchla reakcia zodpovedných orgánov Srbskej republiky a členských štátov EÚ koordinovaných Európskou agentúrou pre pohraničnú a pobrežnú stráž pri takomto možnom vývoji. V prípade náhleho prílevu neregulárnych migrantov dohoda umožní Európskej agentúre pre pohraničnú a pobrežnú stáž nasadiť v Srbskej republike tímy európskej pohraničnej a pobrežnej stráže.

               •Výber nástroja

                  Tento návrh je v súlade s článkom 218 ods. 5 ZFEÚ, v ktorom sa stanovuje, že rozhodnutia o medzinárodných dohodách prijíma Rada. Neexistuje žiadny iný právny nástroj, ktorý by sa mohol použiť na dosiahnutie cieľa uvedeného v tomto návrhu.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Neuplatňuje sa.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Rokovania o dohode o štatúte si nevyžadovali posúdenie vplyvu.

               •Regulačná vhodnosť a zjednodušenie

               Keďže pôjde o novú dohodu, nebolo možné vykonať žiadne hodnotenie ani kontrolu vhodnosti existujúcich nástrojov.

               •Základné práva

                  Dohoda o štatúte obsahuje ustanovenia, ktorými sa zabezpečuje ochrana základných práv osôb, na ktoré vplýva aktivita členov tímu zapojeného do činnosti koordinovanej Európskou agentúrou pre pohraničnú a pobrežnú stráž.

                  Ustanovenia o základných právach sú ďalej vysvetlené v bode 5 „Ďalšie prvky“.

               4.VPLYV NA ROZPOČET

               Dohoda o štatúte sama osebe nemá finančné dôsledky. Náklady uhrádzané z rozpočtu Európskej agentúry pre pohraničnú a pobrežnú stráž budú spojené so skutočným nasadením tímov európskej pohraničnej a pobrežnej stráže na základe operačného plánu a príslušnej dohody o grante. Ďalšie operácie v rámci dohody o štatúte budú financované z vlastných zdrojov Európskej agentúry pre pohraničnú a pobrežnú stráž.

               5.ĎALŠIE PRVKY

               •Plány vykonávania a spôsob monitorovania, hodnotenia a podávania správ

               Komisia zabezpečí riadne monitorovanie vykonávania dohody o štatúte.

               Srbská republika a Európska agentúra pre pohraničnú a pobrežnú stráž spoločne zhodnotia každú spoločnú operáciu alebo rýchly pohraničný zásah.

               Európska agentúra pre pohraničnú a pobrežnú stráž, Srbská republika a členské štáty zapojené do konkrétnej činnosti vypracujú na konci výkonu každej činnosti najmä správu o uplatňovaní ustanovení dohody, do ktorej zahrnú informácie o spracovávaní osobných údajov.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

               Rozsah pôsobnosti dohody

               Európska agentúra pre pohraničnú a pobrežnú stráž bude na základe tejto dohody schopná nasadiť v Srbskej republike tímy európskej pohraničnej a pobrežnej stráže s výkonnými právomocami na účely vykonávania spoločných operácií a rýchlych pohraničných zásahov. Hoci táto dohoda nerozširuje rozsah pôsobnosti Dohody medzi Európskym spoločenstvom a Srbskou republikou o readmisii osôb bez povolenia na pobyt (ďalej len „readmisná dohoda medzi ES a Srbskou republikou“)
                  4
               , tímy Európskej agentúry pre pohraničnú a pobrežnú stráž môžu v rámci konkrétnej návratovej operácie pomáhať Srbskej republike pri identifikácii osôb, ktoré sa majú prijať späť do Srbskej republiky, v súlade s readmisnou dohodou medzi ES a Srbskou republikou.

               Tímy európskej pohraničnej a pobrežnej stráže sa môžu nasadiť na území Srbskej republiky len v regiónoch, ktoré susedia s vonkajšími hranicami EÚ, a členovia tímu majú výkonné právomoci v tých oblastiach Srbskej republiky, ktoré sú stanovené v operačnom pláne.

               Začatie činnosti

               Iniciatívu na začatie činnosti môže navrhnúť agentúra. Príslušné orgány Srbskej republiky môžu požiadať agentúru, aby zvážila začatie činnosti. Vykonávanie činnosti si vyžaduje súhlas príslušných orgánov Srbskej republiky a agentúry.

               Operačný plán

               Pred každou spoločnou operáciou alebo rýchlym pohraničným zásahom musí byť odsúhlasený operačný plán medzi agentúrou a Srbskou republikou. Tento operačný plán musí zároveň odsúhlasiť členský štát alebo členské štáty hraničiace s operačnou oblasťou.

               V pláne sa podrobne stanovujú organizačné a procesné aspekty spoločnej operácie alebo rýchleho pohraničného zásahu vrátane opisu a posúdenia situácie, operačného cieľa a cieľov nasadenia, druhu technického vybavenia, ktoré sa má použiť, plánu vykonávania, spolupráce s inými tretími krajinami, inými agentúrami Únie a orgánmi alebo medzinárodnými organizáciami, ustanovení v oblasti základných práv vrátane ochrany osobných údajov, koordinačnej, veliacej, kontrolnej a komunikačnej štruktúry a štruktúry predkladania správ, systémov organizácie a logistiky, ako aj hodnotenia a finančných aspektov spoločnej operácie alebo rýchleho pohraničného zásahu.

               Úlohy a právomoci členov tímov

               Spravidla sú tímy oprávnené plniť úlohy a vykonávať výkonné právomoci potrebné na kontrolu hraníc a návratové operácie. Tímy dodržiavajú vnútroštátne právne predpisy Srbskej republiky.

               Tímy pôsobia len na území Srbskej republiky podľa pokynov a v prítomnosti príslušníkov pohraničnej stráže alebo iných príslušníkov polície Srbskej republiky.

               Ak je to vhodné, členovia tímu nosia svoje vlastné uniformy a majú na nich viditeľné osobné identifikačné údaje, pričom na rukáve majú modrú pásku so znakmi Európskej únie a agentúry. Majú pri sebe aj akreditačný doklad na účely ich jasnej identifikácie vnútroštátnymi orgánmi Srbskej republiky.

               Členovia tímu môžu nosiť služobné zbrane, strelivo a výstroj povolené v súlade s vnútroštátnymi právnymi predpismi ich vlastného štátu a právnymi predpismi Srbskej republiky. Orgány Srbskej republiky vopred informujú agentúru o povolených služobných zbraniach, strelive a výstroji a o príslušnom právnom rámci a podmienkach ich použitia.

               Členovia tímu sú oprávnení používať silu vrátane služobných zbraní, streliva a výstroja so súhlasom ich vlastného štátu a orgánov Srbskej republiky v prítomnosti príslušníkov pohraničnej stráže alebo iných príslušníkov polície Srbskej republiky a v súlade s vnútroštátnymi právnymi predpismi Srbskej republiky. Orgány Srbskej republiky môžu členom tímu povoliť používanie sily aj v neprítomnosti príslušníkov jej pohraničnej stráže. Členovia tímu môžu v súlade so srbskými právnymi predpismi použiť zbrane, iba ak je to absolútne nevyhnutné pri sebaobrane na odvrátenie bezprostredného život ohrozujúceho útoku proti nim alebo inej osobe.

               Príslušné orgány Srbskej republiky môžu členom tímu na ich požiadanie poskytnúť príslušné informácie obsiahnuté vo vnútroštátnych databázach, ak sú tieto informácie potrebné na výkon ich úloh. Agentúra môže takisto poskytnúť príslušným srbským orgánom informácie potrebné na plnenie operačných cieľov.

               Pozastavenie a ukončenie činnosti

               Agentúra aj orgány Srbskej republiky môžu pozastaviť alebo ukončiť vykonávanie činnosti, ak sa domnievajú, že druhá strana nedodržiava ustanovenia dohody alebo operačného plánu.

               Výsady a imunity členov tímu

               Členovia tímu požívajú pri všetkých úkonoch uskutočňovaných v rámci plnenia služobných funkcií („v službe“) imunitu voči trestnej právomoci Srbskej republiky, zatiaľ čo pri konaní „mimo služby“ nedisponujú takouto imunitou.

               V operačnom pláne sa podrobne stanovujú činnosti, na ktoré sa vzťahuje imunita voči trestnej právomoci Srbskej republiky.

               V prípade obvinenia člena tímu zo spáchania trestného činu výkonný riaditeľ agentúry príslušným súdnym orgánom Srbskej republiky pred začatím konania na súde potvrdí, či bol daný čin vykonaný v rámci plnenia služobných funkcií alebo nie. Výkonný riaditeľ agentúry prijme svoje rozhodnutie po dôkladnom zvážení všetkých tvrdení príslušného orgánu členského štátu, ktorý daného príslušníka pohraničnej stráže alebo iného príslušného pracovníka nasadil, ako aj všetkých tvrdení príslušných orgánov Srbskej republiky.

               Udelené výsady a imunita členov tímu voči trestnej právomoci Srbskej republiky ich nevyníma zo súdnej právomoci domovského členského štátu.

               Podobný režim sa uplatňuje na občianskoprávnu a správnu zodpovednosť členov tímu.

               Členský štát, ktorý nasadil daného príslušníka pohraničnej stráže alebo iného príslušného pracovníka, môže zbaviť členov tímu imunity voči trestnej, občianskej a správnej právomoci Srbskej republiky. Takéto pozbavenie imunity musí byť vždy výslovne vyjadrené.

               V dohode sa stanovuje mechanizmus zameraný na náhradu škôd. Mechanizmus náhrady škôd sa zakladá na článku 42 nariadenia (EÚ) 2016/1624 o európskej pohraničnej a pobrežnej stráži. Ak je škoda spôsobená členom tímu, ktorý je „v službe“, zodpovedá za ňu Srbská republika. Ak škodu spôsobil člen tímu z participujúceho členského štátu, ktorý je „v službe“, a to hrubou nedbanlivosťou alebo úmyselným konaním, alebo ak bol čin spáchaný „mimo služby“, Srbská republika môže požiadať prostredníctvom výkonného riaditeľa agentúry o to, aby náhradu škody uhradil dotknutý participujúci členský štát. Ak škodu spôsobia zamestnanci agentúry, Srbská republika môže požadovať, aby agentúra uhradila náhradu škody.

               Proti členom tímu nemožno prijať žiadne exekučné opatrenia okrem prípadu, keď sa proti nim začne trestnoprávne alebo občianskoprávne konanie, ktoré nesúvisí s ich služobnými funkciami.

               Majetok členov tímu potrebný na plnenie ich služobných funkcií nemožno zaistiť. V občianskoprávnych konaniach členovia tímu nepodliehajú žiadnym obmedzeniam osobnej slobody ani iným obmedzujúcim opatreniam.

               Na členov tímu sa v súvislosti so službami, ktoré poskytujú agentúre, nevzťahujú predpisy o sociálnom zabezpečení, ktoré môžu platiť v Srbskej republike. Sú zároveň oslobodení od akejkoľvek formy zdanenia v Srbskej republike, pokiaľ ide o mzdy a požitky, ktoré im vypláca agentúra alebo ich členské štáty, ako aj o akýkoľvek príjem, ktorý dostanú mimo Srbskej republiky.

               Orgány Srbskej republiky povolia vstup a výstup tovaru na osobné použitie členov tímu a v súvislosti s takýmto tovarom udelia výnimku z uplatňovania všetkých ciel, daní a súvisiacich poplatkov (okrem poplatkov za skladovanie, dopravu a podobné služby).

               Osobná batožina členov tímu môže byť kontrolovaná v prípadoch odôvodnených podozrení, že obsahuje tovar, ktorý nie je určený na osobnú potrebu členov tímu, alebo tovar, ktorého dovoz alebo vývoz zakazuje zákon alebo ktorý podlieha predpisom Srbskej republiky o karanténe. Kontrola takejto osobnej batožiny sa vykonáva len v prítomnosti dotknutého (dotknutých) člena (členov) tímu alebo povereného zástupcu agentúry.

               Na dokumenty, korešpondenciu a majetok členov tímu sa vzťahuje nedotknuteľnosť s výnimkou exekučných opatrení. Členovia tímu nie sú povinní vypovedať ako svedkovia.

               Akreditačný doklad

               Agentúra v spolupráci so Srbskou republikou vydáva členom tímu akreditačný doklad na účely ich identifikácie pri kontakte s orgánmi Srbskej republiky ako dôkaz práv držiteľa na plnenie úloh a vykonávanie právomocí pridelených na základe tejto dohody a operačného plánu. Akreditačný doklad v spojení s platným cestovným dokladom udeľuje členovi tímu vstup do Srbskej republiky bez toho, aby potreboval víza alebo vopred vydané povolenie. Akreditačný doklad sa agentúre vráti na konci výkonu činnosti. Agentúra poskytne príslušným srbským orgánom vzor akreditačného dokladu pred začatím uplatňovania dohody a vždy, keď sa zmení vzor.

               Základné práva

               Členovia tímu pri plnení svojich úloh a vykonávaní svojich právomocí plne rešpektujú základné práva a slobody, a to aj pokiaľ ide o prístup ku konaniam o azyle, ľudskú dôstojnosť a zákaz mučenia a neľudského alebo ponižujúceho zaobchádzania, právo na slobodu, zásadu zákazu vyhostenia alebo vrátenia (zásada non-refoulement) a zákaz hromadného vyhostenia, práva dieťaťa a právo na rešpektovanie súkromného a rodinného života. Nesmú svojvoľne diskriminovať osoby z akýchkoľvek dôvodov, a to ani z dôvodu pohlavia, rasy či etnického pôvodu, vierovyznania či presvedčenia, zdravotného postihnutia, veku alebo sexuálnej orientácie. Akékoľvek opatrenia zasahujúce do týchto základných práv a slobôd musia byť primerané cieľom, ktoré takéto opatrenia sledujú, a rešpektovať podstatu týchto základných práv a slobôd.

               Každá zmluvná strana musí mať zavedený mechanizmus na podávanie sťažností na riešenie údajných porušení základných práv, ktorých sa dopustili jej pracovníci. Agentúra zriadila mechanizmus na podávanie sťažností uvedený v článku 72 nariadenia (EÚ) 2016/1624 o európskej pohraničnej a pobrežnej stráži, a teda spĺňa túto povinnosť. Okrem prípadu, keď sa orgány Srbskej republiky rozhodnú vytvoriť osobitný mechanizmus, ktorého úlohou by bolo riešiť sťažnosti podané podľa tejto dohody, by mohol takéto sťažnosti riešiť ombudsman Srbskej republiky (ďalej len „ochranca občanov“).

               Spracovávanie osobných údajov

               Osobné údaje spracovávajú v prípadoch, keď je to nevyhnutné a primerané, členovia tímu v súlade s pravidlami vzťahujúcimi sa na agentúru a na členské štáty EÚ. Spracovávanie osobných údajov orgánmi Srbskej republiky podlieha jej vnútroštátnym právnym predpisom.

               Agentúra, participujúce členské štáty a orgány Srbskej republiky na konci výkonu každej činnosti vypracujú spoločnú správu o spracovávaní osobných údajov členmi tímu. Táto správa sa zašle do agentúry pracovníkovi pre základné práva a úradníkovi pre ochranu údajov, ako aj príslušnému orgánu na ochranu osobných údajov v Srbskej republike. Pracovník pre základné práva a úradník pre ochranu údajov predložia správu výkonnému riaditeľovi agentúry.

               Spory a výklad

               Všetky otázky, ktoré vzniknú v súvislosti s uplatňovaním tejto dohody, preskúmajú spoločne príslušné orgány Srbskej republiky a zástupcovia agentúry, ktorí konzultujú s členským štátom alebo členskými štátmi, ktoré susedia so Srbskou republikou.

               Ak nedôjde k urovnaniu, spory týkajúce sa výkladu alebo uplatňovania tejto dohody sa riešia výlučne rokovaním medzi Srbskou republikou a Európskou komisiou, ktorá konzultuje s ktorýmkoľvek členským štátom susediacim so Srbskou republikou.

               Príslušné orgány zodpovedné za vykonávanie dohody

               Príslušným orgánom zodpovedným za vykonávanie tejto dohody je v Srbskej republike ministerstvo zodpovedné za vnútorné záležitosti. V prípade Európskej únie je to Európska agentúra pre pohraničnú a pobrežnú stráž.

               Spoločné vyhlásenia

               Obe zmluvné strany berú na vedomie, že Európska agentúra pre pohraničnú a pobrežnú stráž bude Srbskú republiku podporovať v tom, aby efektívne kontrolovala svoje hranice s akoukoľvek krajinou, ktorá nie je členom Európskej únie, pomocou iných prostriedkov, než je nasadenie tímov európskej pohraničnej a pobrežnej stráže s výkonnými právomocami.

               Obe zmluvné strany sa zhodli na tom, že štatút a vymedzenie príslušného územia Srbska a členských štátov Európskej únie podľa medzinárodného práva nie sú žiadnym spôsobom ovplyvnené touto dohodou ani žiadnym úkonom, ktorý pri jej vykonávaní uskutočnia zmluvné strany alebo osoby konajúce v ich mene, vrátane stanovenia operačných plánov alebo účasti na cezhraničných operáciách.

               V spoločnom vyhlásení k dohode sa zohľadňuje aj úzke pridruženie Nórska, Islandu, Švajčiarska a Lichtenštajnska k vykonávaniu, uplatňovaniu a rozvoju schengenského acquis.

               2018/0410 (NLE)

               Návrh

               ROZHODNUTIE RADY

               o podpise dohody o štatúte medzi Európskou úniou a Srbskou republikou týkajúcej sa činností vykonávaných Európskou agentúrou pre pohraničnú a pobrežnú stráž v Srbskej republike v mene Únie

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d) a článok 79 ods. 2 písm. c) v spojení s jej článkom 218 ods. 5,

               so zreteľom na návrh Európskej komisie,

               keďže:

               (1)V článku 54 ods. 4 nariadenia (EÚ) 2016/1624
                  5
                sa stanovuje, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte. Dohoda o štatúte by sa mala vzťahovať na všetky aspekty potrebné na vykonávanie činností.

               (2)Rada 21. februára 2017 poverila Komisiu, aby začala rokovania so Srbskou republikou o dohode o štatúte, ktorá sa týka činností vykonávaných Európskou agentúrou pre pohraničnú a pobrežnú stráž v Srbskej republike.

               (3)Rokovania o dohode o štatúte sa začali 7. apríla 2017 a boli úspešne ukončené 20. septembra 2018 parafovaním Dohody medzi Európskou úniou a Srbskou republikou týkajúcej sa činností vykonávaných Európskou agentúrou pre pohraničnú a pobrežnú stráž v Srbskej republike (ďalej len „dohoda o štatúte“).

               (4)Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES
                  6
               ; Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (5)Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES
                  7
               ; Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (6)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (7)Preto by sa v mene Únie mala podpísať dohoda o štatúte, ako aj schváliť vyhlásenia pripojené k tejto dohode, s výhradou uzavretia dohody k neskoršiemu dátumu,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje podpísanie Dohody medzi Európskou úniou a Srbskou republikou týkajúcej sa činností vykonávaných Európskou agentúrou pre pohraničnú a pobrežnú stráž v Srbskej republike (ďalej len „dohoda“), s výhradou uzavretia uvedenej dohody.

               Článok 2

               Vyhlásenia pripojené k tomuto rozhodnutiu sa v mene Únie schvaľujú.

               Článok 3

               Generálny sekretariát Rady udelí osobe, resp. osobám, ktoré určí vyjednávač dohody, plnú moc na podpis dohody s výhradou jej uzavretia.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Ú. v. EÚ L 251, 16.9.2016, s. 1.

                     (2)

                        COM(2015) 240 final.

                     (3)

                        COM(2015) 185 final.

                     (4)

                        Ú. v. EÚ L 334, 19.12.2007, s. 46.

                     (5)

                        Nariadenie Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži, ktorým sa mení nariadenie Európskeho parlamentu a Rady (EÚ) 2016/399 a ktorým sa zrušuje nariadenie Európskeho parlamentu a Rady (ES) č. 863/2007, nariadenie Rady (ES) č. 2007/2004 a rozhodnutie Rady 2005/267/ES (Ú. v. EÚ L 251, 16.9.2016, s. 1).

                     (6)

                        Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

                     (7)

                        Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

    ---documentbreak---

               EURÓPSKA KOMISIA
            V Bruseli7. 12. 2018
            COM(2018) 799 final
            PRÍLOHA
            k
            návrhu rozhodnutia Rady
            o podpise dohody o štatúte medzi Európskou úniou a Srbskou republikou týkajúcej sa činností vykonávaných Európskou agentúrou pre pohraničnú a pobrežnú stráž v Srbskej republike v mene Únie

               PRÍLOHA

               DOHODA

               medzi Európskou úniou a Srbskou republikou týkajúca sa činností vykonávaných Európskou agentúrou pre pohraničnú a pobrežnú stráž v Srbskej republike

               EURÓPSKA ÚNIA

               a SRBSKÁ REPUBLIKA,

               ďalej len „zmluvné strany“,

               KEĎŽE môžu vzniknúť situácie, v ktorých Európska agentúra pre pohraničnú a pobrežnú stráž môže koordinovať operačnú spoluprácu medzi členskými štátmi EÚ a Srbskou republikou, a to aj na území Srbskej republiky,

               KEĎŽE by sa mal zaviesť právny rámec vo forme dohody o štatúte pre situácie, v ktorých môžu mať členovia tímu Európskej agentúry pre pohraničnú a pobrežnú stráž výkonné právomoci na území Srbskej republiky,

               KEĎŽE zmluvné strany pri vykonávaní tejto dohody o štatúte riadne zohľadňujú priložené vyhlásenia,

               BERÚC DO ÚVAHY, že pri všetkých činnostiach vykonávaných na území Srbskej republiky by mala Európska agentúra pre pohraničnú a pobrežnú stráž plne rešpektovať základné práva,

               SA ROZHODLI UZAVRIEŤ TÚTO DOHODU:

               Článok 1

               Rozsah pôsobnosti dohody

               1. Táto dohoda sa vzťahuje na všetky aspekty spolupráce medzi Srbskou republikou a Európskou agentúrou pre pohraničnú a pobrežnú stráž potrebné na vykonávanie činností Európskej agentúry pre pohraničnú a pobrežnú stráž, ku ktorým môže dochádzať na území Srbskej republiky a pri ktorých môžu mať členovia tímu Európskej agentúry pre pohraničnú a pobrežnú stráž výkonné právomoci.

               2.Touto dohodou sa nerozširuje rozsah pôsobnosti Dohody medzi Európskym spoločenstvom a Srbskou republikou o readmisii osôb bez povolenia na pobyt (ďalej len „readmisná dohoda medzi EÚ a Srbskom“). Pokiaľ ide o návratové operácie vymedzené v článku 2 písm. d), táto dohoda sa týka len poskytovania operačnej podpory v súvislosti s návratovými operáciami vykonávanými v súlade s readmisnou dohodou medzi EÚ a Srbskom.

               3.Táto dohoda sa vzťahuje na Srbskú republiku. Táto dohoda sa nevzťahuje na Kosovo
                  1
               *.

               Článok 2

               Vymedzenie pojmov

               Na účely tejto dohody sa uplatňuje toto vymedzenie pojmov:

               a)
                     „Činnosť“ je spoločná operácia, rýchly pohraničný zásah alebo návratová operácia;

               b)
                     „Spoločná operácia“ je činnosť zameraná na riešenie nelegálneho prisťahovalectva alebo cezhraničnej trestnej činnosti alebo na poskytnutie posilnenej technickej a operačnej pomoci na vonkajších hraniciach členského štátu susediaceho so Srbskou republikou, pričom táto činnosť sa vykonáva na území Srbskej republiky;

               c)
                     „Rýchly pohraničný zásah“ je činnosť na účely rýchlej reakcie na situáciu predstavujúcu osobitné a neúmerné výzvy na hraniciach Srbskej republiky s členským štátom, pričom táto činnosť sa vykonáva na území Srbskej republiky počas časovo obmedzeného obdobia;

               d)
                     „Návratová operácia“ je operácia organizovaná alebo koordinovaná agentúrou, ktorá zahŕňa technické a operačné posily poskytované jedným alebo viacerými členskými štátmi a v rámci ktorej sa osoby, v súvislosti s ktorými bolo vydané konečné rozhodnutie o návrate, na základe donútenia alebo dobrovoľne vracajú z jedného alebo viacerých členských štátov do Srbskej republiky v súlade s Dohodou medzi Európskym spoločenstvom a Srbskou republikou o readmisii osôb bez povolenia na pobyt;

               e)
                     „Kontrola hraníc“ je kontrola osôb, cestovných dokladov, dopravných prostriedkov a predmetov pri prekročení štátnej hranice, ktorá zahŕňa hraničné kontroly na hraničných priechodoch a hraničný dozor medzi hraničnými priechodmi;

               f)
                     „Člen tímu“ je buď zamestnanec agentúry alebo člen tímu príslušníkov pohraničnej stráže a iných príslušných pracovníkov z participujúcich členských štátov vrátane príslušníkov pohraničnej stráže a iných príslušných pracovníkov, ktorých členské štáty dočasne vyslali do agentúry na účely nasadenia počas vykonávania niektorej z činností;

               g)
                     „Členský štát“ je členský štát Európskej únie;

               h)
                     „Domovský členský štát“ je členský štát, ktorého príslušníkom pohraničnej stráže alebo iným príslušným pracovníkom je člen tímu;

               i)
                     „Osobné údaje“ sú akékoľvek údaje týkajúce sa identifikovanej alebo identifikovateľnej fyzickej osoby; identifikovateľná osoba je osoba, ktorú možno identifikovať priamo alebo nepriamo, najmä odkazom na identifikátor, ako je meno, identifikačné číslo, t. j. osobitné občianske identifikačné číslo, lokalizačné údaje či online identifikátor, alebo odkazom na jednu či viaceré vlastnosti, ktoré sú špecifické pre fyzickú, fyziologickú, genetickú, mentálnu, ekonomickú, kultúrnu alebo sociálnu identitu danej fyzickej osoby;

               j)
                     „Participujúci členský štát“ je členský štát, ktorý sa zúčastňuje na vykonávaní činnosti v Srbskej republike tak, že poskytuje technické vybavenie, príslušníkov pohraničnej stráže a iných príslušných pracovníkov, ktorí sú nasadení v rámci tímu;

               k)
                     „Agentúra“ je Európska agentúra pre pohraničnú a pobrežnú stráž zriadená nariadením (EÚ) 2016/1624 o európskej pohraničnej a pobrežnej stráži.

               Článok 3

               Začatie činnosti a operačný plán

               1. Iniciatívu na začatie činnosti môže príslušným orgánom Srbskej republiky navrhnúť agentúra. Príslušné orgány Srbskej republiky môžu požiadať agentúru, aby zvážila začatie činnosti.

               2. Vykonávanie činnosti si vyžaduje súhlas príslušných orgánov Srbskej republiky a agentúry.

               3. Agentúra a Srbská republika sa pri každej spoločnej operácií alebo rýchlom pohraničnom zásahu dohodnú na spoločnom operačnom pláne. Európska komisia zabezpečí dodržiavanie ustanovení článku 54 ods. 3 nariadenia o európskej pohraničnej a pobrežnej stráži.

               V pláne sa podrobne stanovujú organizačné a procesné aspekty spoločnej operácie alebo rýchleho pohraničného zásahu vrátane opisu a posúdenia situácie, operačného cieľa a cieľov nasadenia, druhu technického vybavenia, ktoré sa má použiť, plánu vykonávania, spolupráce s inými tretími krajinami, inými agentúrami Únie a orgánmi alebo medzinárodnými organizáciami, ustanovení v oblasti základných práv vrátane ochrany osobných údajov, koordinačnej, veliacej, kontrolnej a komunikačnej štruktúry a štruktúry predkladania správ, systémov organizácie a logistiky, ako aj hodnotenia a finančných aspektov spoločnej operácie alebo rýchleho pohraničného zásahu. Príslušný orgán Srbskej republiky a agentúra spoločne vykonávajú hodnotenie spoločnej operácie alebo rýchleho pohraničného zásahu.

               Článok 4

               Úlohy a právomoci členov tímov

               1.Členovia tímu majú právomoc plniť úlohy a vykonávať výkonné právomoci požadované na kontrolu hraníc a návratové operácie.

               2.Členovia tímu dodržiavajú vnútroštátne právne predpisy Srbskej republiky.

               3.Členovia tímu môžu plniť úlohy a vykonávať právomoci na území Srbskej republiky len podľa pokynov a v prítomnosti príslušníkov pohraničnej stráže alebo iných príslušníkov polície Srbskej republiky. Príslušný orgán Srbskej republiky vydáva v prípade potreby pokyny pre tím v súlade s operačným plánom. Príslušný orgán Srbskej republiky môže oprávniť členov tímu, aby konali v jeho mene, pokiaľ celková zodpovednosť a veliace a kontrolné funkcie ostanú nepretržite v rukách príslušníkov pohraničnej stráže alebo iných príslušníkov polície Srbskej republiky.

               Agentúra môže príslušnému orgánu Srbskej republiky prostredníctvom svojho koordinačného úradníka predložiť svoje stanoviská k pokynom, ktoré boli vydané tímu. V tom prípade príslušný orgán Srbskej republiky vezme tieto stanoviská na vedomie a riadi sa nimi v čo najväčšom rozsahu.

               V prípadoch, keď pokyny vydané tímu nie sú v súlade s operačným plánom, koordinačný úradník o tom bezodkladne podá správu výkonnému riaditeľovi agentúry. Výkonný riaditeľ môže prijať náležité opatrenia vrátane pozastavenia alebo ukončenia činnosti.

               4.Pri plnení svojich úloh a vykonávaní svojich právomocí členovia tímu nosia svoje vlastné uniformy. Členovia tímu nosia aspoň viditeľné osobné identifikačné údaje a modrú pásku na rukáve so znakmi Európskej únie a agentúry. Na účely svojej identifikácie pri kontakte s príslušnými orgánmi Srbskej republiky majú členovia tímu pri sebe vždy akreditačný doklad uvedený v článku 7.

               5.Členovia tímu môžu pri plnení svojich úloh a vykonávaní svojich právomocí nosiť služobné zbrane, strelivo a výstroj povolené v súlade s vnútroštátnymi právnymi predpismi domovského členského štátu. Srbská republika pred nasadením členov tímu informuje agentúru o povolených služobných zbraniach, strelive a výstroji a o príslušnom právnom rámci a podmienkach ich použitia. Agentúra vopred predloží príslušnému orgánu Srbskej republiky zoznam služobných zbraní členov tímu, konkrétne informácie týkajúce sa typu a sériového čísla zbraní a typu a množstva streliva.

               6.Pri plnení svojich úloh a vykonávaní svojich právomocí sú členovia tímu oprávnení používať silu vrátane služobných zbraní, streliva a výstroja so súhlasom domovského členského štátu a Srbskej republiky v prítomnosti príslušníkov pohraničnej stráže alebo iných príslušníkov polície Srbskej republiky a v súlade s vnútroštátnymi právnymi predpismi Srbskej republiky. Srbská republika môže členom tímu povoliť používanie sily aj v neprítomnosti príslušníkov pohraničnej stráže alebo iných príslušníkov polície Srbskej republiky. Členovia tímu môžu v súlade s vnútroštátnymi právnymi predpismi Srbskej republiky použiť zbrane, iba ak je to absolútne nevyhnutné pri sebaobrane na odvrátenie bezprostredného život ohrozujúceho útoku proti nim alebo inej osobe.

               7.Príslušný orgán Srbskej republiky môže členom tímu na ich požiadanie poskytnúť príslušné informácie obsiahnuté v jeho vnútroštátnych databázach, ak sú tieto informácie potrebné na plnenie operačných cieľov uvedených v operačnom pláne a na vykonávanie činností. Členovia tímu môžu byť informovaní len o relevantných skutočnostiach, ktoré sú potrebné na vykonávanie ich úloh a pri výkone ich právomocí. Agentúra môže poskytnúť príslušným orgánom Srbskej republiky relevantné informácie potrebné na plnenie operačných cieľov uvedených v operačnom pláne a vykonávanie spoločných činností.

               8. Na účely plnenia operačných cieľov uvedených v operačnom pláne a vykonávania činností si môžu členovia tímu a príslušný orgán Srbskej republiky vymieňať ďalšie informácie a zistenia.

               9. Členovia tímu uvedení v odseku 1 a odsekoch 3 až 6 nezahŕňajú zamestnancov agentúry.

               Článok 5

               Pozastavenie a ukončenie činnosti

               1. Výkonný riaditeľ agentúry môže po tom, ako písomne informuje príslušný orgán Srbskej republiky, pozastaviť alebo ukončiť činnosť, ak Srbská republika riadne neuplatňuje ustanovenia tejto dohody alebo operačného plánu. Výkonný riaditeľ musí príslušnému orgánu Srbskej republiky oznámiť dôvody takéhoto rozhodnutia.

               2. Srbská republika môže po tom, ako písomne informuje agentúru, pozastaviť alebo ukončiť činnosť, ak agentúra alebo ktorýkoľvek participujúci členský štát riadne neuplatňuje ustanovenia tejto dohody alebo operačného plánu. Príslušný orgán Srbskej republiky musí agentúre oznámiť dôvody takéhoto rozhodnutia.

               3. Výkonný riaditeľ agentúry alebo Srbská republika môžu pozastaviť alebo ukončiť činnosť najmä v prípadoch porušenia základných práv či porušenia zásady zákazu vyhostenia alebo vrátenia (zásada non-refoulement) alebo pravidiel o ochrane údajov.

               4. Ukončenie činnosti neovplyvní práva ani povinnosti vyplývajúce z uplatňovania tejto dohody alebo operačného plánu pred takýmto ukončením.

               Článok 6

               Výsady a imunity členov tímu

               1. Na dokumenty, korešpondenciu a majetok členov tímu sa vzťahuje nedotknuteľnosť s výnimkou exekučných opatrení, ktoré sú povolené podľa odseku 6.

               2. Členovia tímu požívajú imunitu voči trestnej právomoci Srbskej republiky, pokiaľ ide o úkony uskutočňované počas a na účel plnenia služobných funkcií v rámci činností vykonávaných v súlade s operačným plánom.

               V prípade obvinenia člena tímu zo spáchania trestného činu príslušný orgán uvedený v článku 12 ods. 1 tejto dohody bezodkladne oznámi túto skutočnosť výkonnému riaditeľovi agentúry a príslušnému orgánu domovského členského štátu.

               Výkonný riaditeľ agentúry po dôkladnom posúdení všetkých tvrdení domovského členského štátu a Srbskej republiky a na základe informácií poskytnutých oboma zmluvnými stranami potvrdí, či člen tímu vykonal daný čin v rámci plnenia svojich služobných funkcií počas realizácie činností vykonávaných v súlade s operačným plánom.

               Ak výkonný riaditeľ agentúry potvrdí, že k danému činu došlo v rámci plnenia služobných funkcií člena tímu počas realizácie činností vykonávaných v súlade s operačným plánom, člen tímu bude disponovať imunitou voči trestnej právomoci Srbskej republiky v súvislosti s úkonmi uskutočňovanými počas a na účel plnenia služobných funkcií v rámci činností vykonávaných v súlade s operačným plánom.

               3. Členovia tímu požívajú imunitu voči občianskej a správnej právomoci Srbskej republiky, pokiaľ ide o úkony uskutočňované počas a na účel plnenia služobných funkcií v rámci činností vykonávaných v súlade s operačným plánom.

               Ak sa proti členom tímu začne akékoľvek občianskoprávne konanie pred akýmkoľvek súdom, príslušný orgán uvedený v článku 12 ods. 1 tejto dohody bezodkladne oznámi túto skutočnosť výkonnému riaditeľovi agentúry a príslušnému orgánu domovského členského štátu.

               Výkonný riaditeľ agentúry po dôkladnom posúdení všetkých tvrdení domovského členského štátu a Srbskej republiky a na základe informácií poskytnutých oboma zmluvnými stranami potvrdí, či člen tímu vykonal daný čin v rámci plnenia svojich služobných funkcií počas realizácie činností vykonávaných v súlade s operačným plánom.

               Ak výkonný riaditeľ agentúry potvrdí, že k danému činu došlo v rámci plnenia služobných funkcií člena tímu počas realizácie činností vykonávaných v súlade s operačným plánom, člen tímu bude disponovať imunitou voči občianskej a správnej právomoci Srbskej republiky v súvislosti s úkonmi uskutočňovanými počas a na účel plnenia služobných funkcií v rámci činností vykonávaných v súlade s operačným plánom.

               4. Domovský členský štát môže členov tímov v súlade s odsekmi 2 a 3 podľa okolností prípadu zbaviť imunity voči trestnej, občianskej a správnej právomoci Srbskej republiky. Takéto pozbavenie imunity musí byť vždy výslovne vyjadrené.

               5. Členovia tímu nie sú povinní vypovedať ako svedkovia.

               6.V prípade škody spôsobenej členom tímu pri výkone služobných funkcií počas realizácie činností vykonávaných v súlade s operačným plánom je za akékoľvek škody zodpovedná Srbská republika.

               V prípade škody spôsobenej v dôsledku hrubej nedbanlivosti alebo úmyselného konania alebo v prípade, že čin nespáchal člen tímu z participujúceho členského štátu v rámci plnenia svojich služobných funkcií, môže Srbská republika prostredníctvom výkonného riaditeľa požadovať, aby dotknutý participujúci členský štát uhradil náhradu škody.

               V prípade škody spôsobenej v dôsledku hrubej nedbanlivosti alebo úmyselného konania alebo v prípade, že čin nebol spáchaný v rámci plnenia služobných funkcií členom tímu, ktorý je zamestnancom agentúry, môže Srbská republika požadovať, aby agentúra uhradila náhradu škody.

               V prípade škody spôsobenej vyššou mocou v Srbskej republike nenesie Srbská republika, žiadny participujúci členský štát ani agentúra žiadnu zodpovednosť.

               7. Proti členom tímu nemožno prijať žiadne exekučné opatrenia okrem prípadu, keď sa proti nim začne trestnoprávne alebo občianskoprávne konanie, ktoré nesúvisí s ich služobnými funkciami. Majetok členov tímu, v súvislosti s ktorým výkonný riaditeľ agentúry potvrdí, že je potrebný na plnenie ich služobných funkcií, nemožno zaistiť na účely splnenia povinnosti uloženej rozsudkom, rozhodnutím alebo rozkazom. V občianskoprávnych konaniach členovia tímu nepodliehajú žiadnym obmedzeniam osobnej slobody ani iným obmedzujúcim opatreniam.

               8. Imunita členov tímu voči súdnej právomoci Srbskej republiky ich nevyníma zo súdnej právomoci príslušného domovského členského štátu.

               9.  Na členov tímu sa v súvislosti so službami, ktoré poskytujú agentúre, nevzťahujú predpisy o sociálnom zabezpečení, ktoré môžu platiť v Srbskej republike.

               10. Členovia tímu sú oslobodení od akejkoľvek formy zdanenia v Srbskej republike, pokiaľ ide o mzdy a požitky, ktoré im vyplácajú agentúra alebo domovské členské štáty, ako aj o akýkoľvek príjem, ktorý dostanú mimo Srbskej republiky.

               11. Srbská republika povolí v súlade s takými zákonmi a právnymi predpismi, ktoré prípadne prijme, vstup tovaru na osobné použitie členov tímu, pričom v súvislosti s takýmto tovarom udelí výnimku z uplatňovania všetkých ciel, daní a súvisiacich poplatkov okrem poplatkov za skladovanie, dopravu a podobné služby. Srbská republika povolí aj vývoz takéhoto tovaru.

               12. Osobná batožina členov tímu môže byť kontrolovaná v prípadoch odôvodnených podozrení, že obsahuje tovar, ktorý nie je určený na osobnú potrebu členov tímu, alebo tovar, ktorého dovoz alebo vývoz zakazuje zákon alebo ktorý podlieha predpisom Srbskej republiky o karanténe. Kontrola takejto osobnej batožiny sa vykonáva len v prítomnosti dotknutého (dotknutých) člena (členov) tímu alebo povereného zástupcu agentúry.

               Článok 7

               Akreditačný doklad

               1. Agentúra v spolupráci so Srbskou republikou vydá každému členovi tímu v úradnom jazyku či úradných jazykoch Srbskej republiky a jednom z úradných jazykov inštitúcií Európskej únie doklad na účely ich identifikácie pri kontakte s vnútroštátnymi orgánmi Srbskej republiky a ako dôkaz práv držiteľa na plnenie úloh a vykonávanie právomocí uvedených v článku 4 tejto dohody a v operačnom pláne. Tento doklad obsahuje tieto informácie o členovi: meno a štátnu príslušnosť; hodnosť alebo funkciu; aktuálnu digitalizovanú fotografiu a úlohy, ktoré je oprávnený vykonávať počas nasadenia. Takisto sa v ňom uvádza, že držiteľ tohto dokumentu má právo na pobyt na území Srbskej republiky počas trvania činnosti bez ďalších postupov.

               2. Akreditačný doklad v spojení s platným cestovným dokladom udeľuje členovi tímu vstup do Srbskej republiky bez toho, aby potreboval víza alebo vopred vydané povolenie.

               3. Akreditačný doklad sa agentúre vráti na konci výkonu činnosti.

               4. Agentúra poskytne príslušnému orgánu Srbskej republiky vzor akreditačného dokladu uvedeného v odseku 1 pred začatím uplatňovania tejto dohody a vždy, keď sa zmení vzor.

               Článok 8

               Základné práva

               1. Členovia tímu pri plnení svojich úloh a vykonávaní svojich právomocí plne rešpektujú základné práva a slobody, a to aj pokiaľ ide o prístup ku konaniam o azyle, ľudskú dôstojnosť a zákaz mučenia a neľudského alebo ponižujúceho zaobchádzania, právo na slobodu, zásadu zákazu vyhostenia alebo vrátenia (zásada non-refoulement) a zákaz hromadného vyhostenia, práva dieťaťa a právo na rešpektovanie súkromného a rodinného života. Pri plnení svojich úloh a vykonávaní svojich právomocí nesmú diskriminovať osoby z akýchkoľvek dôvodov, a to ani z dôvodu pohlavia, rasy či etnického pôvodu, vierovyznania či presvedčenia, zdravotného postihnutia, veku alebo sexuálnej orientácie. Akékoľvek opatrenia zasahujúce do základných práv a slobôd prijaté pri plnení ich úloh a vykonávaní ich právomocí sú primerané cieľom, ktoré takéto opatrenia sledujú, a rešpektujú podstatu týchto základných práv a slobôd.

               2. Každá zmluvná strana má zavedený mechanizmus na podávanie sťažností na riešenie údajných porušení základných práv, ktorých sa dopustili jej pracovníci pri výkone svojich služobných funkcií počas spoločnej operácie, rýchleho pohraničného zásahu alebo návratovej operácie vykonávaných podľa tejto dohody.

               Článok 9

               Spracovávanie osobných údajov

               1. Osobné údaje sa spracovávajú, iba ak je to nevyhnutné na vykonávanie tejto dohody Srbskou republikou, agentúrou alebo participujúcim členským štátom.

               2. Spracovávanie osobných údajov príslušným orgánom Srbskej republiky podlieha jej vnútroštátnym právnym predpisom.

               3. Na spracovávanie osobných údajov na administratívne účely agentúrou a participujúcim(i) členským(i) štátom(-mi), a to aj v prípade prenosu osobných údajov do Srbskej republiky, sa vzťahuje nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov, smernica Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov, rámcové rozhodnutie Rady 2008/977/SVV z 27. novembra 2008 o ochrane osobných údajov spracúvaných v rámci policajnej a justičnej spolupráce v trestných veciach a opatrenia, ktoré agentúra prijala na uplatňovanie nariadenia (ES)
                  č. 45/2001, ako sa uvádza v článku 45 ods. 2 nariadenia (EÚ) 2016/1624.

               4. Ak spracovávanie zahŕňa prenos osobných údajov, členské štáty a agentúra pri prenose osobných údajov príslušnému orgánu Srbskej republiky uvedú akékoľvek obmedzenia prístupu k údajom alebo ich použitia, či už všeobecné alebo konkrétne, vrátane obmedzení týkajúcich sa prenosu, vymazania alebo zničenia. Ak potreba takýchto obmedzení vznikne po prenose osobných údajov, zodpovedajúcim spôsobom informujú príslušný orgán Srbskej republiky.

               5. Osobné údaje zozbierané a neskôr spracované na administratívne účely počas vykonávania činnosti môžu agentúra, participujúce členské štáty a príslušný orgán Srbskej republiky spracúvať v súlade s platnými právnymi predpismi o ochrane údajov.

               Na účely vykonávania tejto dohody vedie príslušný orgán Srbskej republiky záznam o osobných údajoch zozbieraných a neskôr spracovaných podľa tohto článku. Zaznamenávajú sa tieto údaje: meno a priezvisko, dátum narodenia, miesto narodenia, krajina pôvodu, množstvo a druh osobných alebo iných dokumentov, miesto a čas spracovania údajov a dôvod zberu a spracovania údajov.

               Údaje uvedené v tomto zázname sa uchovávajú počas troch rokov od dátumu ich zberu.

               6. Agentúra, participujúce členské štáty a Srbská republika na konci výkonu každej činnosti vypracujú spoločnú správu o uplatňovaní odsekov 1 až 5. Táto správa sa zašle príslušným orgánom Srbskej republiky, pracovníkovi agentúry pre základné práva a úradníkovi pre ochranu údajov. Títo úradníci predložia správu výkonnému riaditeľovi agentúry.

               Článok 10

               Spory a výklad

               1. Všetky otázky, ktoré vzniknú v súvislosti s uplatňovaním tejto dohody, preskúmajú spoločne príslušné orgány Srbskej republiky a zástupcovia agentúry.

               2. Ak nedôjde k urovnaniu, spory týkajúce sa výkladu alebo uplatňovania tejto dohody sa riešia výlučne rokovaním medzi príslušnými orgánmi Srbskej republiky a Európskou komisiou.

               3. Na účely odsekov 1 a 2 sú Európska agentúra pre pohraničnú a pobrežnú stráž a Európska komisia v neustálom kontakte s členským štátom alebo členskými štátmi, ktoré hraničia s operačnou oblasťou.

               Článok 11

               Vzťah k ďalším medzinárodným záväzkom

               Touto dohodou nie sú dotknuté záväzky Srbskej republiky alebo Európskej únie prijaté na základe medzinárodných zmlúv a dohôd v súlade so všeobecne uznávanými zásadami medzinárodného práva a nie je ňou dotknuté ani ich uplatňovanie.

               Článok 12

               Príslušné orgány zodpovedné za vykonávanie dohody

               1. Príslušným orgánom zodpovedným za vykonávanie tejto dohody je v Srbskej republike ministerstvo zodpovedné za vnútorné záležitosti.

               2. Príslušným orgánom Európskej únie zodpovedným za vykonávanie tejto dohody je agentúra.

               Článok 13

               Nadobudnutie platnosti, trvanie, pozastavenie a vypovedanie dohody

               1. Túto dohodu schvaľujú zmluvné strany v súlade so svojimi vlastnými vnútornými právnymi postupmi.

               2. Táto dohoda nadobúda platnosť prvým dňom druhého mesiaca nasledujúceho po dni, keď si zmluvné strany navzájom oznámia, že ukončili vnútorné právne postupy uvedené v odseku 1.

               3. Dohodu možno vypovedať alebo pozastaviť písomnou dohodou medzi zmluvnými stranami alebo jednostranne jednou zo zmluvných strán. V prípade jednostranného vypovedania zmluvná strana, ktorá má v úmysle túto dohodu vypovedať alebo pozastaviť, písomne a diplomatickou cestou oznámi túto skutočnosť druhej zmluvnej strane.

               Pozastavenie nadobúda účinnosť desať (10) pracovných dní po doručení oznámenia.

               Vypovedanie nadobúda účinnosť prvým dňom druhého mesiaca nasledujúceho po mesiaci, v ktorom bolo oznámené.

               4. Oznámenia vykonané v súlade s týmto článkom sa v prípade Európskej únie zasielajú generálnemu sekretariátu Rady Európskej únie a v prípade Srbskej republiky Ministerstvu zahraničných vecí Srbskej republiky.

               Podpísané v…. dňa …...

               v dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a srbskom jazyku, pričom každé znenie je rovnako autentické.

               SPOLOČNÉ VYHLÁSENIE TÝKAJÚCE SA ČLÁNKU 2 písm. b)

               Zmluvné strany berú na vedomie, že Európska agentúra pre pohraničnú a pobrežnú stráž bude Srbskú republiku podporovať v tom, aby efektívne kontrolovala svoje hranice s akoukoľvek krajinou, ktorá nie je členom Európskej únie, pomocou iných prostriedkov, než je nasadenie tímov európskej pohraničnej a pobrežnej stráže s výkonnými právomocami.

               Spoločné vyhlásenie o štatúte a vymedzení území

               Štatút a vymedzenie príslušného územia Srbska a území, na ktorých sa uplatňuje Zmluva o Európskej únii a Zmluva o fungovaní Európskej únie, podľa medzinárodného práva, nie sú žiadnym spôsobom ovplyvnené touto dohodou ani žiadnym úkonom, ktorý pri jej vykonávaní uskutočnia zmluvné strany alebo osoby konajúce v ich mene, vrátane stanovenia operačných plánov alebo účasti na cezhraničných operáciách.

               SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA

               Zmluvné strany berú na vedomie úzke vzťahy medzi Európskou úniou a Nórskom, Islandom, Švajčiarskom a Lichtenštajnskom, najmä na základe dohôd z 18. mája 1999 a 26. októbra 2004 týkajúcich sa pridruženia týchto krajín k vykonávaniu, uplatňovaniu a vývoju schengenského acquis.

               Za týchto okolností je žiaduce, aby orgány Nórska, Islandu, Švajčiarska a Lichtenštajnska na jednej strane a Srbská republika na druhej strane bezodkladne uzavreli dvojstranné dohody o činnostiach, ktoré vykonáva Európska agentúra pre pohraničnú a pobrežnú stráž v Srbskej republike, za podobných podmienok ako v prípade tejto dohody.

                     (1)
                  * Týmto označením nie sú dotknuté pozície k štatútu a označenie je v súlade s rezolúciou BR OSN č. 1244(1999) a so stanoviskom Medzinárodného súdneho dvora k vyhláseniu nezávislosti Kosova.